寄楊茂卿校書
作者：姚合
朝代：唐

paragraphs: 去年別君時，同宿黎陽城。
黃河凍欲合，船入冰罅行。
君爲使滑州，我來西入京。
丈夫不泣別，旁人歎無情。
到京就省試，落籍先有名。
慙辱鄉薦書，忽欲自受刑。
還家豈無路，羞爲路人輕。
決心住城中，百敗望一成。
腐草衆所棄，猶能化爲螢。
豈我愚暗身，終久不發明。
所悲道路長，親愛難合幷。
還如舟與車，奔走各異程。
耳目甚短狹，背面若聾盲。
安得學白日，遠見君儀形。